Broj: 711-I-2086-M-406/22-02-19

Zagreb, 14. listopada 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu:, Nataše Novaković kao predsjednice Povjerenstva za odlučivanje o sukobu interesa te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Velimira Žunca, državnog tajnika** **Ministarstva regionalnog razvoja i fondova Europske unije do 27. travnja 2022.g.**, na 190. sjednici održanoj dana 14. listopada 2022.g. donosi sljedeće

**MIŠLJENJE**

**Sukladno odredbi članka 22. stavka 3. ZSSI-a obveznik Velimir Žunac, državni tajnik Ministarstva regionalnog razvoja i fondova Europske unije do 27. travnja 2022.g., može nakon prekida korištenja naknade plaće iz članka 15. stavka 1. Zakona o pravima i obvezana državnih dužnosnika koristiti mjeru Hrvatskog zavoda za zapošljavanje-potporu za samozapošljavanje te obavljati poslove upravljanja u trgovačkom društvu koje će osnovati i u kojem će biti jedni zaposlenik.**

Obrazloženje

Zahtjev za mišljenjem podnio je Velimir Žunac, državni tajnik Ministarstva regionalnog razvoja i fondova Europske unije do 27. travnja 2022.g. U Povjerenstvu zahtjev je zaprimljen 11. listopada 2022.g. pod poslovnim brojem 711-U-8264-M-406/22-01-4, povodom kojeg se vodi predmet broj M-406/22.

Člankom 3. stavkom 1. podstavkom 6. ZSSI-a propisano je da su državni tajnici obveznici u smislu navedenog Zakona. Uvidom u Registar obveznika kojeg ustrojava i vodi Povjerenstvo utvrđeno je da je Velimir Žunac obnašao dužnost državnog tajnika u Ministarstvu regionalnog razvoja i fondova Europske unije do 27. travnja 2022.g. te je stoga isti dužan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je dana 27. travnja 2022.g. Odlukom Vlade na osobni zahtjev razriješen dužnosti državnog tajnika u Ministarstvu regionalnog razvoja i fondova Europske unije te da je nakon toga sukladno Zakonu o pravima i obvezama državnih dužnosnika zatražio da mu se odobri naknada u trajanju 12 mjeseci, kao i da je istu proteklih mjeseci i koristio. Nadalje, obveznik navodi kako je nakon korištenja naknade plaće prvih šest mjeseci od Vlade odlučio zatražiti prekid korištenja navedene naknade te koristiti mjeru Hrvatskog zavoda za zapošljavanje - potpore za samozapošljavanje te da se kroz novoosnovanu tvrtku, u kojoj bi bio jedini zaposlenik-direktor, namjerava vratiti radu u svojoj struci na području IT-a, elektrotehnike i dr. Obveznik navodi da njegova tvrtka ne bi imala veze s njegovim prethodnim zaposlenjem niti poslovima koje je obnašao kao državni tajnik. Obveznik stoga postavlja upit može li koristiti naknadu Zavoda i raditi kao direktor u svojoj novoosnovanoj tvrtki nakon prekida naknade plaće.

Člankom 15. stavkom 1. Zakona o pravima i obvezama državnih dužnosnika ( „Narodne novine“, broj 101/98, 135/98, 105/99, 25/00, 73/00, 30/01, 59/01, 114/01, 153/02, 163/03, 16/04, 30/04, 121/05, 151/05, 141/06, 17/07, 34/07, 107/07, 60/08, 38/09, 150/11, 22/13, 102/14, 103/14, 03/15, 93/16, 44/17, 66/19) propisano je da dužnosnici koji su dužnost obnašali najmanje jednu godinu, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, šest mjeseci od dana prestanka obnašanja dužnosti, pravo na naknadu u visini plaće koju ostvaruje dužnosnik na toj dužnosti, a sljedećih šest mjeseci pravo na naknadu u visini 50% plaće koju ostvaruje dužnosnik na toj dužnosti.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 22. stavkom 2. ZSSI-a propisano je da se obveze iz članka 18. ovoga Zakona primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Stavkom 3. istoga članka ZSSI-a propisano je da iznimno od stavka 2. toga članka, nakon prestanka dužnosti obveznici mogu obavljati funkcije u upravnim tijelima i nadzornim odborima te druge poslove upravljanja u poslovnim subjektima u kojima obveznik ima većinski udio u vlasništvu.

Povjerenstvo ističe kako sukladno tumačenju odredbe članka 22. stavka 2. ZSSI-a obveznik ne bi mogao obavljati upravljačke funkcije u trgovačkim društvima do isteka prava na naknadu plaće odnosno do 27. travnja 2023.g., međutim budući da obveznik planira osnovati vlastito trgovačko društvo u kojem će obnašati funkciju direktora, na istoga se primjenjuje iznimka iz članka 22. stavka 3. ZSSI-a, odnosno obveznik nakon prekida primanja naknade plaće može primiti potporu za samozapošljavanje, osnovati trgovačko društvo te u istome obnašati upravljačku funkciju člana uprave - direktora društva.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Velimir Žunac, putem e-maila
2. Objava na internetskoj stranici Povjerenstva
3. Pismohrana